《季文作真率会遇大雪寒甚主人之居狭不容散步》
宋代·王洋

一风一雨天酝雪，溪上行人手吹裂。
主人扫巷作光华，满注金罍唤宾客。
酒酣耳热胆量宽，容我口开非带仄。
天寒捉膝政相宜，共道兴来连举白。
人心好客天亦知，平时思雪不可期。
寒消内热活肺渴，瑶花满眼真瑰奇。
一尺呈丰有成验，三白谴厉徵前为。
不辞秉烛达曙光，别思共醉今何辞。
此身对酒愿长健，明年花发春迟迟。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。